Modelo:Contén texto armenia
**Izaak Mikołaj Isakowicz** (en armenio: *Իսահակ Միկոլայ Իսակովիչ*; en ucraíno: *Ісаак Миколай Ісакович*), nado o 6 de xuño de 1824 en Lysets (Reino de Galicia e Lodomeria, hoxe Ucraína) e finado o 29 de abril de 1901 en Lviv, foi un eclesiástico católico armenio, arcebispo de Lviv dende 1882 até o seu pasamento.

Traxectoria
-----------

### Primeiros anos

Naceu o 6 de xuño de 1824 en Lysets, nunha familia da nobreza armenia. Era fillo de Samuel e Rypsymy, de apelido de solteira Słowacki, emparentada co poeta Juliusz Słowacki. Logo de rematar os seus estudos en Stanisławów en 1844, entrou no seminario en Lviv.

### Sacerdocio

Foi ordenado sacerdote o 6 de agosto de 1848 polo arcebispo Samuel Cyryl Stefanowicz, e posteriormente exerceu diversos encargos: foi vigairo en Tysmenytsia en 1848, vigairo en Stanisławów a partir de 1849, capelán en Suceava (Bucovina) a partir de 1861, preboste e custodio do santuario mariano de Stanisławów a partir de 1865, cóengo honorario do capítulo armenio de Lviv a partir de 1871, deán de Stanisławów a partir de 1877, e administrador de Tysmenytsia a partir de 1881.

Renovou por dúas veces a igrexa de Stanisławów, a primeira entre os anos 1855 e 1858, a segunda logo dun incendio en 1868. Ocupouse da difusión do culto á imaxe da Nai de Deus da Graza, entón na igrexa armenia de Stanisławów, e obtivo en 1870 unha indulxencia especial do papa Pío IX para o santuario. Escritor de literatura cristiá, publicou entre 1856 e 1879 varios libros, principalmente no campo homilético; os títulos máis famosos como *"Ojcze nasz"* (O Noso Pai) teñen sido reimpresos en varias ocasións. Defendeu tamén a permanencia do rito armenio na obra publicada en Viena en 1861 *"Odprawa autorowi"*.

Involucrouse tamén no eido social, e entre 1867 e 1882 foi concelleiro da cidade de Stanisławów. Tamén a partir de 1869 presidiu o orfanato para nenos de Stanisławów e a cooperativa de crédito municipal, e foi organizador dun internado feminino para estudiantes. Apoiou financeiramente a moitos estudantes, entre eles ao seu sobriño, o destacado pintor Teodor Axentowicz.

### Pontificado

Logo do pasamento do arcebispo Grzegorz Józef Romaszkan foi elixido o 12 de xaneiro de 1882 como novo arcebispo polo clero diocesano. O 19 de marzo obtivo a aprobación do emperador Francisco Xosé I, e o 3 de xullo a confirmación da súa elección polo papa León XIII. Recibiu a consagración episcopal o 28 de agosto de 1882 de mans do bispo de Cracovia Albin Dunajewski, e tivo como co-consagrantes aos bispos auxiliares de Lviv dos Latinos, Seweryn Morawski, e de Lviv dos Ucraínos, Sylvestr Sembratovych.

Busto do arcebispo na catedral armenia de Lviv.
Estabeleceu unha parroquia en Suceava (Bucovina) en 1891, e en 1898 dedicou a capela á Virxe do Perpetuo Socorro en Lviv, no mosteiro das Irmás Bieitas Armenias. Aumentou o clero diocesano ao aceptar nel aos sacerdotes armenios de rito latino. Logo dunha petición de Isakowicz, a Congregación para a Propagación da Fe reformou o breviario armenio en 1892, e en 1896 aprobou os estatutos do capítulo da catedral armenia de Lviv.

Tumba do arcebispo no cemiterio Lychakiv de Lviv.
Finou o 29 de abril de 1901 en Lviv. Segundo a súa vontade, no canto de flores fixéronse doazóns á escola secundaria de Cieszyn. Foi enterrado no cemiterio Lychakiv, a carón da tumba do tamén arcebispo de Lviv Samuel Cyryl Stefanowicz.

Obra
----

* *Kazania i nauki na wzystkie uroczystości w przeciągu całego roku*. Lviv. 1856.
* *"Ojcze nasz" na ośm nauk passyjnych rozłożony tudzież przypowieści Chrystusowe w naukach passyjnuch wykładane*. Lviv. 1860.
* *Odprawa autorowi broszury "Głos do ziomków obrządku ormiańko-katolickiego"*. Viena. 1861.
* *Kazania niedzielne w przeciągu całego roku*. Lviv. 1862.
* *Kazania pasyjne*. Cracovia. 1872.
* *Dwa kazania powiedziane w uroczystość ś. Stanisława Kostki w kościele OO. Jezuitów oraz w Święto Niepokalanego Poczęcia N. P. Maryi*. Lviv. 1883.
* *Wszystkim wiernym archidyecezyi naszej, duchownym i świeckim pozdrowienie i błogosławieństwo w Panu*. Lviv. 1898.

Conmemoracións
--------------

En 1905 foi inaugurado un busto do arcebispo na catedral armenia de Lviv, esculpido en mármore branco por Juliusz Wojciech Bełtowski. Até 1939, unha rúa e unha escola en Lviv levaban o seu nome. O 15 de maio de 2001 o cardeal Franciszek Macharski inaugurou unha placa conmemorativa polo centésimo aniversario da súa morte no mosteiro carmelita de Cracovia; neste mesmo mosteiro hai un retrato do arcebispo. A Galería de Arte de Lviv acolle outro retrato do arcebispo, obra de Teodor Axentowicz.

Co gallo do centésimo aniversario do seu pasamento, o patriarca de Cilicia Narsés Pedro XIX viaxou de Beirut a Lviv. O 4 de novembro de 2001 pregou na tumba do arcebispo, e no mesmo día celebrou unha misa na catedral greco-católica de San Xurxo e un funeral na catedral armenia. Tamén pregou na igrexa armenia de Ivano-Frankivsk, hoxe catedral da Igrexa ortodoxa autocéfala ucraína.

Notas
-----

1. ↑  Os armenios de Galicia tiñan como lingua propia o polaco.

| Dignidades da Igrexa católica |
| --- |
| Predecesor:**Grzegorz Józef Romaszkan** |  **Arcebispo de Lviv** 1882 - 1901 | Sucesor:**Józef Teofil Teodorowicz** |

| * v
* c
* e
Arcebispos de Lviv dos Armenios (Igrexa católica) |
| --- |
| Arcebispos de Lviv | 
* Mikołaj Torosowicz (1630 - 1681)
* Wartan Hunanian (1681 - 1715)
* Jan Tobiasz Augustynowicz (1715 - 1751)
* Jakub Stefan Augustynowicz (1751 - 1783)
* Jakub Walerian Tumanowicz (1783 - 1798)
* Jan Jakub Symonowicz (1800 - 1816)
* Kajetan Augustyn Warteresiewicz (1820 - 1831)
* Samuel Cyryl Stefanowicz (1832 - 1858)
* Grzegorz Michał Symonowicz (1858 - 1875)
* Grzegorz Józef Romaszkan (1876 - 1881)
* Izaak Mikołaj Isakowicz (1882 - 1901)
* Józef Teofil Teodorowicz (1901 - 1938)

 |
| Administradores apostólicos | 
* Dionizy Kajetanowicz (1938 - 1954)

 |

|  |  |
| --- | --- |
| Control de autoridades | 
* Wd: Q11714644
* WorldCat
* VIAF: 101996006
* Catholic-Hierarchy: isak
* CERL: cnp01431483
* GND: 1012607313
* ISNI: 0000000120317978
* LCCN: no2014134072
* OEBL: ID

 |